જ્યારે પણ આપણી સ્કિનમાં કોઈ પણ ખામી નજરે આવે એટલે બધા કહે કે તારામાં આ વિટામિનની ખામી હશે ને પેલા વિટામિનની ખામી હશે. એ પછી કંઈ પણ જાણ્યા વગર આપણે કોઈ પણ વિટામિન લેવા બેસી જઈએ છીએ. પણ ક્યારેય એ વિચાર્યું છે કે વિટામિન સ્કિન માટે કેમ આટલાં જરૂરી છે? આપણો ફેસ આપણા મનનો આયનો છે. આપણે જે વિચારીએ છીએ એ, આપણા મનના હાવભાવ આપણા ફેસ પર દેખાય છે. એવી રીતે આપણે શું ખાઈએ છીએ એનું પણ પ્રતિબિંબ આપણી સ્કિન પર દેખાઈ આવે છે. ડાયટિશ્યન અમરીન શેખ કહે છે, ‘આપણે જો સારું જમીશું, આપણા શરીરમાં હાઇડ્રેશનનો જો કોઈ પ્રૉબ્લેમ નહીં હોય તો એની સારી અસર આપણી સ્કિન પર દેખાશે અને જો આપણે બરાબર નહીં જમીએ તો એની ખરાબ અસર પણ આપણી સ્કિન પર દેખાશે. એટલે હેલ્ધી સ્કિન માટે ડાયટમાં સ્કિન-રિલેટેડ દરેકેદરેક પ્રોડક્ટ ઍડ કરવી બહુ જરૂરી છે. એમાંથી એક છે વિટામિન્સ. આપણી સ્કિન માટે વિટામિન E, C અને Bની બહુ જરૂર પડે છે.’